
- ร่าง -


บันทึกข้อตกลงความร่วมมือ
ว่าด้วยการบูรณาการข้อมูลสนับสนุนการบริหารจัดการความมั่นคงแบบองค์รวม
ระหว่าง
กระทรวงแรงงาน กับ กองอำนวยการรักษาความมั่นคงภายในราชอาณาจักร

	บันทึกข้อตกลงความร่วมมือฉบับนี้เป็นความร่วมมือระหว่าง กระทรวงแรงงาน กับ กองอำนวยการรักษาความมั่นคงภายในราชอาณาจักร ในการบูรณาการข้อมูลที่กระทรวงแรงงานและกองอำนวยการรักษาความมั่นคงภายในราชอาณาจักร รวบรวมจัดเก็บไว้ในระบบอิเล็กทรอนิกส์ และใช้ข้อมูลดังกล่าวในการปฏิบัติงาน 
ทั้งนี้ เพื่อเป็นการเพิ่มประสิทธิภาพในการปฏิบัติงาน และการวิเคราะห์ประมวลผลข้อมูลด้านความมั่นคงขนาดใหญ่ สนับสนุนการบริหารจัดการความมั่นคงแบบองค์รวม โดยจัดทำขึ้น ณ ห้องประชุมชั้น ๓ อาคารรื่นฤดี กอ.รมน. เมื่อวันที่       มีนาคม พ.ศ. ๒๕๖๙ ระหว่าง รง. กับ กอ.รมน.
	กระทรวงแรงงาน สำนักงานตั้งอยู่ที่ กระทรวงแรงงาน ถนนมิตรไมตรี แขวงดินแดง เขตดินแดง กรุงเทพมหานคร รหัสไปรษณีย์ ๑๐๔๐๐ โดย พันตำรวจโท วรรณพงษ์ คชรักษ์ ตำแหน่ง ปลัดกระทรวงแรงงาน ซึ่งต่อไปในบันทึกข้อตกลงความร่วมมือนี้เรียกว่า “รง.” ฝ่ายหนึ่ง 
	กองอำนวยการรักษาความมั่นคงภายในราชอาณาจักร สำนักงานตั้งอยู่ที่ กองอำนวยการรักษาความมั่นคงภายในราชอาณาจักร สวนรื่นฤดี ถนนนครราชสีมา แขวงดุสิต เขตดุสิต กรุงเทพมหานคร รหัสไปรษณีย์ ๑๐๓๐๐
โดย พลเอก ชัยพฤกษ์ ด้วงประพัฒน์ ตำแหน่ง เลขาธิการกองอำนวยการรักษาความมั่นคงภายในราชอาณาจักร ซึ่งต่อไปในบันทึกข้อตกลงความร่วมมือนี้เรียกว่า “กอ.รมน.” อีกฝ่ายหนึ่ง 
	รง. และ กอ.รมน. มีเจตนารมณ์ร่วมมือกันในการบูรณาการข้อมูล ทั้งสองฝ่ายจึงจัดทำบันทึกข้อตกลงความร่วมมือขึ้น โดยมีรายละเอียด ดังนี้

ข้อ ๑	หลักการแห่งการตกลงร่วมกัน  
	๑.๑ รง. และ กอ.รมน. ตกลงจะให้บริการ เชื่อมโยงข้อมูล เพื่อนำไปใช้ในการปฏิบัติราชการ
ตามอำนาจหน้าที่ โดยข้อมูลดังกล่าวเป็นข้อมูลที่ รง. และ กอ.รมน. มีอำนาจขอให้แต่ละฝ่ายเปิดเผย
ได้ตามกฎหมายที่เกี่ยวข้อง
	๑.๒ รง. และ กอ.รมน. ตกลงจะใช้ข้อมูลรายบุคคล เฉพาะเพื่อการปฏิบัติราชการตามอำนาจหน้าที่ และการวิเคราะห์ประมวลผลร่วมกับฐานข้อมูลของหน่วยงานภาครัฐและเอกชน อื่น ๆ ในการสนับสนุน
การบริหารจัดการความมั่นคงแบบองค์รวม โดยจะไม่นำข้อมูลดังกล่าวไปใช้ในทางอื่นหรือนำไปเปิดเผย
ต่อบุคคลอื่น ทั้งนี้ เพื่อเป็นการคุ้มครองข้อมูลข่าวสารของราชการตามกฎหมายว่าด้วยข้อมูลข่าวสารของราชการ และเป็นการคุ้มครองข้อมูลส่วนนบุคคลตามกฎหมายว่าด้วยการคุ้มครองข้อมูลส่วนบุคคล พ.ศ. ๒๕๖๒
 ข้อ ๒  วัตถุประสงค์	
	๒.๑	เพื่อก่อให้เกิดความร่วมมือในการเชื่อมโยงแลกเปลี่ยนข้อมูลที่เกี่ยวกับแรงงานทุกสัญชาติ ประกอบด้วย ข้อมูลบุคคลและนิติบุคคล ข้อมูลด้านการจัดหางาน ข้อมูลด้านการประกันสังคม ข้อมูลด้านการพัฒนาฝีมือแรงงาน ข้อมูลด้านสวัสดิการและคุ้มครองแรงงาน และข้อมูลอื่น ๆ ที่มีการจัดทำและครอบครอง โดย รง. เพื่อนำไปใช้สนับสนุนภารกิจการรักษาความมั่นคงภายในราชอาณาจักร และการวิเคราะห์ประมวลผลร่วมกับฐานข้อมูลของหน่วยงานภาครัฐและเอกชน อื่น ๆ ในการสนับสนุนการบริหารจัดการความมั่นคงแบบองค์รวม 
	๒.๒  เพื่อเชื่อมโยงแลกเปลี่ยนข้อมูลที่มีการจัดหา และครอบครองโดย กอ.รมน. รวมถึง ข้อมูลที่ได้จากการบูรณาการ วิเคราะห์ และประมวลผลร่วมกับฐานข้อมูลของหน่วยงานภาครัฐและเอกชน อื่น ๆ สนับสนุนการบริหารงานและการบริการของหน่วยงานในสังกัด รง.
ข้อ ๓	เอกสารอันเป็นส่วนของบันทึกข้อตกลงความร่วมมือ
	เอกสารแนบท้ายบันทึกข้อตกลงความร่วมมือให้ถือเป็นส่วนหนึ่งของบันทึกข้อตกลงความร่วมมือนี้
ข้อ ๔	กรอบความร่วมมือ	
[bookmark: _Hlk110344353] 	๔.1 รง. จะให้ความร่วมมือ ดังนี้
		๔.๑.๑ จะให้บริการแก่ กอ.รมน. ในการเชื่อมโยงแลกเปลี่ยนข้อมูลด้านแรงงาน ที่มีการจัดทำและครอบครองโดย รง. ตามที่ได้รับการร้องขอจาก กอ.รมน. เพื่อนำไปใช้ในการปฏิบัติราชการตามอำนาจหน้าที่ และการวิเคราะห์ประมวลผลร่วมกับฐานข้อมูลของหน่วยงานภาครัฐและเอกชน อื่น ๆ ในการสนับสนุนการบริหารจัดการความมั่นคงแบบองค์รวม ภายใต้กรอบกฎหมายที่เกี่ยวข้อง
		๔.๑.๒ จะพิจารณารายละเอียดข้อมูลตามข้อ ๔.๑.๑ กรณี กอ.รมน. ได้มีหนังสือขอข้อมูลเพิ่มเติมเป็นลายลักษณ์อักษร เมื่อ รง.พิจารณาเห็นชอบแล้ว จะดำเนินการเชื่อมโยงข้อมูลตามที่ได้ตกลงไว้เพิ่มเติม
		๔.๑.3 จะใช้ข้อมูลที่ได้รับการสนับสนุนจาก กอ.รมน. เฉพาะเพื่อการปฏิบัติราชการตามอำนาจหน้าที่ของ รง. และเพื่อการวิเคราะห์ประมวลผลร่วมกับฐานข้อมูลของหน่วยงานภาครัฐและเอกชนอื่น ๆ 
ในการสนับสนุนด้านแรงงาน เท่านั้น และจะไม่นำข้อมูลไปใช้ในทางอื่นหรือนำไปเปิดเผยต่อบุคคลอื่น
		๔.๑.๔ จะจัดให้มีมาตรการในการคุ้มครองข้อมูลที่ได้รับจาก กอ.รมน. อย่างเคร่งครัด จัดทำระบบการตรวจสอบการใช้และการเข้าถึงข้อมูล จัดให้มีมาตรการการรักษาความลับข้อมูลและมาตรการกำกับดูแลข้อมูลส่วนบุคคล ตามข้อกฎหมาย ระเบียบ และข้อบังคับที่เกี่ยวข้อง
		๔.๑.๕ กรณีมีหน่วยงานภาครัฐอื่น ๆ หรือหน่วยงานต่าง ๆ ในสังกัด รง. มีการร้องขอข้อมูล      ที่ได้รับอนุญาตให้มีการเชื่อมโยงระบบตามบันทึกข้อตกลงความร่วมมือฉบับนี้ ก่อนที่ รง. จะพิจารณาอนุญาตให้มีการนำส่งหรือเปิดเผยข้อมูลให้หน่วยงานตามที่ได้รับการร้องขอ จะต้องได้รับอนุญาตจาก กอ.รมน.         ด้วยวิธีการที่ทั้งสองฝ่ายตกลงก่อนทุกครั้ง
	๔.๒ กอ.รมน. จะให้ความร่วมมือ ดังนี้
		๔.๒.๑ จะให้บริการแก่ รง. ในการเชื่อมโยงแลกเปลี่ยนข้อมูลด้านแรงงานที่มีการจัดทำและครอบครองโดย กอ.รมน. และข้อมูลที่ได้จากการบูรณาการ วิเคราะห์ และประมวลผลร่วมกับฐานข้อมูล
ของหน่วยงานภาครัฐและเอกชน อื่น ๆ ตามที่ได้รับการร้องขอจาก รง. เพื่อประโยชน์ในการปฏิบัติราชการ
ของหน่วยงานในสังกัด รง. ทั้งนี้ ภายใต้กรอบกฎหมายที่เกี่ยวข้อง
		๔.๒.๒ จะพิจารณารายละเอียดข้อมูลตามข้อ ๔.๒.๑ กรณี รง. ได้มีหนังสือขอใช้ประโยชน์ข้อมูลเป็นลายลักษณ์อักษร เมื่อ กอ.รมน. พิจารณาเห็นชอบแล้ว จะดำเนินการเชื่อมโยงข้อมูลตามที่ได้ตกลงไว้
		๔.๒.๓ จะใช้ข้อมูลที่ได้รับการสนับสนุนจาก รง. เฉพาะเพื่อการปฏิบัติราชการตามอำนาจหน้าที่ของ กอ.รมน. และเพื่อการวิเคราะห์ประมวลผลร่วมกับฐานข้อมูลของหน่วยงานภาครัฐและเอกชนอื่น ๆ 
ในการสนับสนุนการบริหารจัดการความมั่นคงแบบองค์รวม เท่านั้น และจะไม่นำข้อมูลไปใช้ในทางอื่น
หรือนำไปเปิดเผยต่อบุคคลอื่น
		๔.๒.๔ จะจัดให้มีมาตรการในการคุ้มครองข้อมูลที่ได้รับจาก รง. อย่างเคร่งครัด จัดทำระบบการตรวจสอบการใช้ และการเข้าถึงข้อมูล จัดให้มีมาตรการการรักษาความลับข้อมูล และมาตรการกำกับดูแลข้อมูลส่วนบุคคล ตามข้อกฎหมาย ระเบียบ และข้อบังคับที่เกี่ยวข้อง
		๔.๒.๕ กรณีมีหน่วยงานภาครัฐอื่น ๆ หรือหน่วยงานต่าง ๆ ในสังกัด กอ.รมน. ร้องขอข้อมูล
ที่ได้รับอนุญาตให้มีการเชื่อมโยงระบบตามบันทึกข้อตกลงความร่วมมือฉบับนี้ ก่อนที่ กอ.รมน. จะพิจารณาอนุญาตให้มีการนำส่งหรือเปิดเผยข้อมูลให้หน่วยงานตามที่ได้รับการร้องขอ จะต้องได้รับอนุญาตจาก รง. ด้วยวิธีการ
ที่ทั้งสองฝ่ายตกลงก่อนทุกครั้ง 
ข้อ ๕	วิธีปฏิบัติในการใช้ข้อมูลและการตรวจสอบการใช้ข้อมูล 
	ทั้งสองฝ่ายต้องมีระบบรักษาความปลอดภัยเพื่อควบคุมการเข้าถึงข้อมูลได้ โดยจะต้อง
	๕.๑ แสดงระดับการปฏิบัติงานของเจ้าหน้าที่ผู้มีสิทธิเข้าถึงข้อมูล และรายละเอียดของสิทธิ์การเข้า
ใช้ข้อมูลในแต่ละระดับได้
	๕.๒ มีการควบคุมโดยใช้รหัสผ่านสำหรับผู้มีสิทธิเข้าถึงข้อมูลทุกระดับ และใช้ Token Key ในการขอรับข้อมูล
	๕.๓ มีรายงานบันทึกการใช้ข้อมูล โดยระบุให้ทราบถึงข้อมูลของเจ้าหน้าที่ผู้เข้าถึงข้อมูล ชุดข้อมูล
ที่ใช้บริการ และวัน เดือน ปี ที่ขอรับบริการ
	๕.๔ มีหน้าสำหรับตรวจสอบรายการร้องขอชุดข้อมูล โดยแสดงรายละเอียดการขอชุดข้อมูล
เช่น ชื่อผู้ขอรับข้อมูล วันที่ร้องขอชุดข้อมูล ชุดข้อมูล
	๕.๕ มีส่วนการแสดงข้อมูลของผู้มีสิทธิ์เข้าถึงข้อมูล
ข้อ ๖	การรักษาความลับ
	ทั้งสองฝ่ายจะใช้ข้อมูลที่ได้รับตามข้อตกลงนี้ในการดำเนินการตามวัตถุประสงค์ภายใต้บันทึกข้อตกลงความร่วมมือนี้เท่านั้น โดยทั้งสองฝ่ายจะร่วมกันรักษาข้อมูลดังกล่าวนี้ไว้เป็นความลับโดยเคร่งครัด และไม่นำไปใช้เพื่อประโยชน์อย่างอื่นนอกจากที่ระบุไว้ในบันทึกข้อตกลงความร่วมมือนี้ รวมทั้งไม่นำไปให้หน่วยงานหรือบุคคลอื่น เว้นแต่จะได้รับความยินยอมเป็นหนังสือจากทั้งสองฝ่ายก่อน
	การรักษาความลับดังกล่าวตามวรรคหนึ่ง ให้ยังคงมีผลต่อไป แม้บันทึกข้อตกลงความร่วมมือนี้สิ้นสุดลงไม่ว่าด้วยเหตุใดก็ตามและจะเปิดเผยข้อมูลที่เป็นความลับได้ต่อเมื่อได้รับความยินยอมด้วยวิธีการที่ถูกต้องตามกฎหมาย
ข้อ ๗   ข้อมูลส่วนบุคคล
	ในการดำเนินการภายใต้บันทึกข้อตกลงความร่วมมือฉบับนี้ ในกรณีที่ รง. หรือ กอ.รมน. รวบรวมข้อมูลส่วนบุคคลจากแต่ละฝ่าย ผู้รวบรวมข้อมูลจะจัดให้มีมาตรการการคุ้มครองข้อมูลส่วนบุคคล และจัดทำบันทึกรายการการรวบรวม การประมวลผล หรือการเปิดเผยข้อมูลส่วนบุคคลตามพระราชบัญญัติคุ้มครองข้อมูลส่วนบุคคล พ.ศ. ๒๕๖๒ กำหนด รวมถึงกฎหมายอื่น ๆ ที่เกี่ยวข้อง
ข้อ ๘	การแก้ไขเปลี่ยนแปลงบันทึกข้อตกลง 
	การปรับปรุง เปลี่ยนแปลง แก้ไข และ/หรือ เพิ่มเติมข้อความในบันทึกข้อตกลงความร่วมมือฉบับนี้ 
ให้ฝ่ายใดฝ่ายหนึ่ง ทำเป็นหนังสือแจ้งไปยังอีกฝ่ายหนึ่งทราบล่วงหน้าไม่น้อยกว่า ๓๐ (สามสิบวัน) วัน โดยระบุเงื่อนไขหรือเหตุผล ทั้งนี้การเปลี่ยนแปลงแก้ไขดังกล่าวต้องได้ความยินยอมจากทั้งสองฝ่ายเป็นหนังสือ และให้ถือว่าการแก้ไขเพิ่มเติมดังกล่าวเป็นส่วนหนึ่งของบันทึกข้อตกลงความร่วมมือฉบับนี้
ข้อ ๙	การมอบหมายผู้ประสานงาน 
	เพื่อให้การดำเนินการและการปฏิบัติงานตามบันทึกข้อตกลงความร่วมมือนี้เกิดความคล่องตัวและ    มีประสิทธิภาพ จึงได้มอบหมายให้มีผู้ประสานงานระหว่างหน่วยงาน ดังนี้
	๙.๑ รง. ให้ ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงแรงงานหรือผู้ที่ปลัดกระทรวงแรงงานมอบหมาย
[bookmark: _Hlk138312390]	๙.๒ กอ.รมน. ให้ ผู้อำนวยการศูนย์ดิจิทัลเพื่อความมั่นคง กอ.รมน. หรือผู้ที่ผู้อำนวยการรักษาความมั่นคงภายในราชอาณาจักร มอบหมาย
ข้อ ๑๐	ระยะเวลาความร่วมมือ
	บันทึกข้อตกลงความร่วมมือฉบับนี้มีผลใช้บังคับเป็นระยะเวลา 3 (สาม) ปี นับถัดจากวันที่ทั้งสองฝ่ายได้ลงนามเป็นต้นไป เมื่อครบกำหนดแล้วหากฝ่ายใดฝ่ายหนึ่งไม่มีการบอกเลิก ให้ถือว่ากำหนดระยะเวลา
ได้ขยายออกไปอีก 1 (หนึ่ง) ปี และให้ถือว่ากำหนดระยะเวลาตามบันทึกข้อตกลงความร่วมมือฉบับนี้ ขยายออกเรื่อยไปเป็นระยะเวลา ๑ (หนึ่ง) ปี ทุกครั้งที่ครบกำหนดจนกว่าจะมีการบอกเลิกโดยฝ่ายใดฝ่ายหนึ่ง
	ทั้งนี้ หากฝ่ายใดฝ่ายหนึ่งประสงค์จะบอกเลิกบันทึกข้อตกลงความร่วมมือฉบับนี้ ให้กระทำได้โดยมีการจัดทำเป็นลายลักษณ์อักษรแจ้งให้อีกฝ่ายทราบล่วงหน้าไม่น้อยกว่า 90 (เก้าสิบ) วัน
ข้อ ๑๑	การแก้ไขปัญหา
	หากเกิดปัญหาหรือข้อขัดข้องในการปฏิบัติตามบันทึกข้อตกลงความร่วมมือฉบับนี้ ทั้งสองฝ่าย
จะร่วมพิจารณาหาแนวทางแก้ไขเพื่อให้ได้ข้อยุติโดยเร็ว
			บันทึกข้อตกลงความร่วมมือฉบับนี้ จัดทำขึ้นเป็น ๒ (สอง) ฉบับ โดยมีข้อความถูกต้องตรงกันทุกประการ ทั้งสองฝ่ายได้อ่านและเข้าใจข้อความในบันทึกข้อตกลงความร่วมมือโดยละเอียดแล้ว เห็นว่าถูกต้องตรง
ตามเจตนารมณ์ทุกประการ จึงได้ลงลายมือชื่อไว้เป็นหลักฐานต่อหน้าพยาน และเก็บไว้ฝ่ายละหนึ่งฉบับ

